Mons. Enrico Dandria (Valletta, 14 ta' Ġunju, 1892 – 3 ta' Lulju 1932) kien qassis, politiku, u patrijott Malti. Fi ċkunietu attenda l-iskola St. Mary filwaqt li aktar tard attenda fl-Istituto San Paolo li kien twaqqaf u imexxi minn nannuh Sigismondo Savona. Dandria issokta l-istudji tiegħu fis-seminarju veskovili u fl-Universita ta' Malta minn fejn iggradwa fid-dritt kanoniku u fit-teoloġija. Aktar tard issokta l-istudji tiegħu f'Ruma, fl-Università Gregorjana, minfejn kiseb id-dottorat fil-filosofija. Kien ordnat saċerdot nhar it-18 ta' Settembru 1915 u qaddes l-ewwel quddiesa tiegħu fil-Knisja ta' San Ġakbu, fil-Belt Valletta. Kien għalliem brillanti tal-Ilsien Ingliż fl-Istituto San Paolo u fis-seminarju veskovili. Kien konsulent fil-kumitat tal-edukazzjoni tal-Gvern Kolonjali u tal-ewwel Gvern Malti. Baqa' jservi f'dan il-kumitat sakemm kien maħtur Ministru tal-Edukazzjoni fl-1923. Kemm dam ministru inbnew 10 skejjel ġodda mferrxa mad-distretti elettorali ta' Malta. Dandria ressaq quddiem il-Parlament liġi, bl-isem tal-Compulsory attendance Act, li kienet tobbliga lil dawk it-tfal li ġaladarba jibdew jattendu l-iskola iridu ikomplu l-kors kollu.. Fejn jidħlu l-għalliema, Monsinjur Dandria żied il-pagi u tejbilhom it-taħriġ tagħhom. Twaqqfu mill-ġdid il-korisijiet għall-għalliema kollha li xtaqu jiżvillupaw it-talenti edukattivi tagħhom. Insibuh preżenti fil-magħrufa laqgħa imqanqla fil-Belt Valletta tas-7 ta' Ġunju 1919 fejn, fost l-irvellijiet kontra l-ħakma Ingliża f'Malta, inqattlu erba' Maltin. Dun Nerik wera kuraġġ ta' patrijott billi tħaddet ma' uffiċċjali Ingliżi u ikkalma lill-folla irrabjata. Wara l-għoti tas-Self Goverment fl-1921 Dandria ingħaqad mal-Unione Politica Maltese (UPM) taħt it-tmexxija ta' Monsinjur Panzavecchia u anki diversi qassisin. Meta fl-1926 żewġ partiti ingħaqdu taħt l-isem Partito Nazionale Moninsjur Dandria kien kandidat għal dan il-partit. Fl-erba' elezzjonijiet li kkontesta naraw li bejn l-1921 u l-1927 kien membru u Ministru tal-Gvern. Mill-1927 sal-1932 kien fl-oppożizzjoni. F'Mejju tal-1932 intbagħat għall-kura fl-Italja. Għalhekk baqa' għand il-Patrijiet Ġiżwiti f'Bagheria viċin Palermo. Nhar it-3 ta' Lulju 1932 miet. Monsinjur Dandria kellu funeral kbir. Ġie midfun fil-Kattidral tal-Imdina li tiegħu kien Monsinjur.
Enrico Dandria